
Bakgrunn

I forbindelse med Kvalitetsreformen ble det i 2003 innført et nytt karaktersystem; en gradert skala med fem trinn fra A til E for bestått, og F for ikke bestått. Sektoren hadde fram til da brukt flere forskjellige karakterskalaer; fra kun en todelt skala (bestått/ikke bestått), til svært fingraderte tallskalaer som inneholdt et stort antall karaktertrinn. Samme tallkarakterskala ble dessuten brukt svært ulikt. Realfagene brukte ofte den øverste delen av skalaen, mens samfunns- og humanistiske fag benyttet nedre del. Dette var ikke bare urimelig fra studentenes ståsted, men også uheldig overfor arbeidsgivere som skulle vurdere arbeidssøkers faglige nivå. Ved å ta i bruk en ny karakterskala, skulle det utvikles en felles forståelse av kandidatens prestasjoner på tvers av fakultetsgrenser og tidligere fagtradisjoner. 
Departementets utgangspunkt var at det norske bokstavkarakter-systemet skulle være i tråd med det europeiske ECTS- systemet (European Credit Transfer System), slik at  det ikke skulle være nødvendig å oversette norske bokstavkarakterer til ECTS. ECTS-systemet er laget for å sikre at studentenes prestasjoner er sammenlignbare på tvers av institusjoner og landegrenser. Dette forutsetter at bruken av karakterskalaen er slik at den over år viser en normalfordelingskurve (Gauss-kurve) ved alle fagområder. Denne statistiske normalfordelingen skal med andre ord ikke gjelde for hvert enkelt kull, emne eller fag hvert enkelt semester. 

Universitets- og høgskolerådet (UHR) fikk i oppgave å forestå den nasjonale koordineringen av arbeidet med å sikre en felles forståelse av karakterbruken. En arbeidsgruppe i regi av UHR ble i 2005 gitt i oppdrag å foreta en samlet analyse av rapportene fra de 49 nasjonale karakterpanelene som til da hadde fulgt utviklingen. Analysegruppen avla sin rapport i mai 2006. Rapporten er publisert på følgende nettadresse: http://www.uhr.no/aktuelt_fra_uhr/karakterbruk_i_uh-sektoren. 

De viktigste funnene fra analysen er:

· På lavere grads eksamener brukes hele karakterskalaen, og C er den hyppigst brukte karakteren.
· Når det gjelder bruken av hele bokstavkarakterskalaen (fra A-F), er det særlig på masternivå en klar tendens til at A og B er de hyppigst brukte karakterene, mens E og F brukes relativt sjelden 

· Flere av panelene gir uttrykk for at det gis for gode karakterer på masternivå, men det er forskjeller mellom institusjonene.

· Det er foreløpig ikke en klar og felles forståelse av bruken av karakter C. Særlig tydelig er dette på masternivå.

Analysegruppen konkluderer med at det fremdeles er forskjeller mellom studienivå, fag og institusjoner. UiTs karakterbruk sammenfaller i grove trekk med karakterbruken ved universitetene i Oslo og i Bergen. Norges teknisk-naturvitenskapelige universitet (NTNU) og Universitetet i Stavanger skiller seg noe ut. På masternivå blir det særlig pekt på det problematiske ved ulik forståelse av bruken av karakteren C. 

Ved Universitetet i Tromsø (UiT) er gjennomsnittlig karakter på høgre grads eksamener bedre enn C for alle enheter unntatt Det juridiske fakultet. Denne situasjonen er lik for alle universitetene, og har ikke endret seg de siste årene, til tross for at sektoren har vært oppmerksom på at det gis for stor andel av karakteren B, jf. utdanningsmeldingene ved UiT. Etter et massivt tilsyn med karakterbruken over år i sektoren, ser vi altså ikke en normalfordeling på høgre grad, slik departementet forutsatte. 

På denne bakgrunnen kommer spørsmålet om endring av sammensetningen av eksamenskommisjoner på høgre grad opp. Det diskuteres på nasjonalt plan om det kan være uheldig at studentens veileder er medlem av eksamenskommisjonen for avsluttende mastergradseksamener, og i hvilken grad dette kan være en medvirkende årsak til at det gis så gode karakterer på mastergradsoppgavene.
Fakultetene, Norges fiskerihøgskole (NFH), Universitetets videre- og etterutdanning (U-vett) og Studentstyret ble derfor i brev av 03.04.2007 bedt om å vurdere veileders rolle i eksamenskommisjonene ved UiT (vedlegg 1). De ble videre oppfordret til å foreslå andre løsninger og tiltak dersom fagmiljøene ikke vurderer veileders rolle som en utfordring for karakterbruken. Fakultetene og NFH, unntatt Det juridiske fakultet (Jur-fak), U-VETT og Studentstyret, har uttalt seg. 

Lovens bestemmelse

Lov om universiteter og høgskoler § 3-9, 2. ledd regulerer sammensetningen av eksamenskommisjoner i høgre grad: 
(2) Styret oppnevner sensor ved eksamen, prøve, bedømmelse av oppgave eller annen vurdering når resultatet inngår på vitnemålet eller innregnes i karakter for vedkommende studium. Det skal være minst to sensorer, hvorav minst én ekstern, ved bedømmelse av kandidatenes selvstendige arbeid i høyere grad. 

Arbeidet med å oppnevne sensorer til vedkommende studium er delegert til avdelingene, jf forskrift for eksamener ved Universitetet i Tromsø § 38:

”Avdelingene oppnevner sensorer. Det skal være ekstern evaluering av vurderingen eller vurderingsordningene. Følgende sensurordninger gjelder ved Universitetet i Tromsø: 1. Det skal benyttes to sensorer, hvorav minst én ekstern, i følgende tilfeller: a. Ved bedømmelse av kandidatens selvstendige arbeid i høgre grad.”
Eksamenskommisjonenes sammensetning ved UiT – dagens praksis
	Det humanistiske fakultet:
	veileder er med i kommisjonen som sensor. 

	Norges fiskerihøgskole:

	veileder er med i kommisjonen som sensor.

	Det samfunnsvitenskapelige fakultet:
	veileder er med i kommisjonen som sensor. 
- Institutt for filosofi har ikke veileder med i kommisjonen.

	Det medisinske fakultet:

	veileder er ikke med i kommisjonen. 
      - Institutt for farmasi har veileder med i kommisjonen som sensor.

	Det matematisk-naturvitenskapelige fakultet:
	veileder er med i kommisjonen, men ikke som sensor. - Institutt for informatikk har veileder med i kommisjonen som sensor.


Presentasjon av høringsuttalelsene
Hum-fak har i prinsippet ikke noe i mot at veileder er sensor, og således også er del av eksamenskommisjonen, slik tilfellet er i dag (vedlegg 2). De antyder, i likhet med Med-fak, at det er motiverte studenter som søker opptak til masterutdanningen og at det er en av årsakene til at den øverste delen av karakterskalaen blir brukt mye.
 NFH mener at ordningen slik den er i dag, fungerer bra, og ønsker således ikke å endre praksisen (vedlegg 3). De sier at karakterfastsettingen praktiseres profesjonelt ved avdelinga, og at det er viktig at veileder, som kjenner forløp og utvikling samt studentens ”egeninnsats” i det selvstendige arbeidet, er med i sensurprosessen. 
SV-fak ønsker at kandidatens veileder ikke skal være intern sensor, og at ekstern sensor skal ha det avgjørende ord ved uenighet om fastsettelsen (vedlegg 4). Fakultetet har allerede vedtatt at kandidatens veileder ikke kan være intern sensor, og at ekstern sensor skal ha det avgjørende ord ved uenighet om fastsettelsen. Kommisjonen skal imidlertid invitere veileder til en kort samtale før sensurmøtet. Vedtaket trer i kraft fra og med høsten 2007. Dette innebærer at veileder ikke skal ha påvirkning på selve karakterfastsettingen ved SV-fak, men kommisjonen vil på denne måten skaffe seg et godt fundament for å vurdere studentens selvstendighet ved å ta hensyn til veileders vurdering av studentens egeninnsats. 
Med-fak mener det er en god ordning å ikke la veileder være med i eksamenskommisjonen siden vedkommende kan være for sterkt personlig involvert i resultatet (vedlegg 5). Institutt for farmasi inkluderer imidlertid veileder i kommisjonen med begrunnelse om at fagmiljøet har få kvalifiserte interne sensorer tilgjengelig.
Mat.nat.-fak har ingen felles praksis (vedlegg 6). Saken er ikke ferdigdrøftet. Den planlegges behandlet i fakultetsstyret senere i år. Fakultetet er tilfreds med at problemstillingen tas opp til vurdering på institusjonsnivå. Fakultetet ønsker å etablere en felles praksis der ekstern og intern sensor fastsetter karakteren og ekstern sensor har det avgjørende ordet. Veileder bør imidlertid være med i diskusjonen om karakteren. 

Status ved de øvrige breddeuniversitetene 

Situasjonen er, så langt universitetsdirektøren har brakt i erfaring, lik ved de andre breddeuniversitetene. Verken UiO eller UiB har etablert en felles, forskriftsfestet praksis, men ulike tiltak diskuteres. Det matematisk-naturvitenskapelige fakultet ved UiO har foreslått å innføre bruk av et skjema med ulike punkter masteroppgaven skal vurderes etter, sammen med en fast intern sensor (oppmann) ved hvert institutt som skal være med i kommisjonen for alle mastereksamenene. Dersom dette ikke gir ønskede resultater, vil fakultetet vurdere å trekke veileder ut av karakterfastsettingen. Det humanistiske fakultet har beskrevet sensurrutiner og vedtatt at kandidatens veileder verken kan være intern sensor eller oppmann. Filosofisk institutt v/ UiO var de første som tok veileder ut av eksamenskommisjonen. Resultatene av dette sies å være gode. 
Det matematisk-naturvitenskapelige fakultet ved UiB har gått inn for å ta veilederen ut av kommisjonen, mens Det historisk-filosofiske fakultet diskuterer spørsmålet, og avventer resultatet fra prøveordningen ved filosofi som har fått dispensasjon til å ta veileder ut av kommisjonen fordi de skilte seg ut blant instituttene med høyt karaktersnitt på masternivå. 
Ved NTNU benyttes veileder fremdeles som intern sensor. De har ingen bestemmelser som regulerer spørsmålet. NTNU har imidlertid ingen planer om å utarbeide felles regler, men vi får opplyst at enkelte fakulteter arbeider med problemstillingen. 

Universitetsdirektørens vurderinger

Universitetsdirektøren konstaterer at det er ulik praksis mellom fakultetene ved UiT og dels også internt ved det enkelte fakultet. Institutt for filosofi har allerede innført en ordning der veileder ikke er en del av eksamenskommisjonen på den avsluttende mastergradseksamenen. Dette skjedde etter at utdanningsmeldinga påpekte et høgre karakternivå her enn på andre fagmiljø ved institusjonen. Det foreligger ennå ikke nok statistisk materiale for å kunne vurdere effekten av denne endringen. 

Arbeidet med å sammenligne og vurdere karakterbruken på tvers av institusjoner og fag, er svært omfattende. Samtidig registrerer universitetsdirektøren stadige diskusjoner om karakterbruken, både i faglige og administrative fora, og forventninger fra studentene om at karakterbruken skal være samordnet og rettferdig.

At karakterskalaen brukes annerledes på masternivået enn på bachelor-nivået, er oppfattet som et problem i forhold til departementets utgangspunkt om at fordeling og bruk av karakterene skal være i tråd med det europeiske ECTS-systemet. Til tross for dette har ikke departementet gitt signaler om endringer, og UHR har heller ikke uttrykt ønske om revisjoner. Det synes å være stor grad av enighet i sektoren om at institusjonene må arbeide videre i tråd med de tidligere forutsetningene, og at dette arbeidet må intensiveres. Dersom utviklingen ikke snart går i riktig retning, vil dagens karakterbruk sementeres og det vil om kort tid være for sent.  
Oppsummering og konklusjon
Universitetsdirektøren vil foreslå at det lages én praksis for sammensetning av eksamenskommisjoner for avsluttende mastergradseksamener ved UiT. Det vil være ytterst uheldig om det vokser fram ulik bruk av karakterskalaen på mastergrad mellom ulike fagmiljø internt ved institusjonen.

Den beste måten å sikre at kandidatens kunnskaper prøves og vurderes på en mest mulig upartisk måte er at kandidatens veileder ikke er med i kommisjonen, og således ikke er sensor, slik fakultetsstyret ved SV-fak allerede har vedtatt, og slik det praktiseres ved Med-fak med unntak av Institutt for farmasi. Om lag 2/3 av det totale studenttallet er registrert ved disse fakultetene. Dersom det er ønskelig å belyse studentens utvikling gjennom mastergradsarbeidet og grad av selvstendighet, vil universitetsdirektøren foreslå at fakultetene/NFH kan gis fullmakt til å fastsette en ordning der veileder møter kommisjonen før selve sensurmøtet finner sted. Under disse møtene skal tema være studentens utvikling og grad av selvstendighet under mastergradsstudiet. 
Rutiner for karakterfastsetting på avsluttende mastergradseksamener ved UiT

I. Bruken av bokstavkarakter-skalaen
1. Instituttleder skal arrangere et årlig møte med alle lærere på faget der temaet er karakterbruken på studiene. Til grunn for møtet ligger forrige års karakterstatistikk, karakterbruken ved andre institusjoner som tilbyr samme fag og relevante rapporter fra UHRs karakterpaneler. Bruk av bokstavkarakterer på mastergradsoppgavene skal vurderes særskilt.
II. Sensur på avsluttende mastergradseksamener 

1. Det skal benyttes ekstern sensor i tillegg til intern sensor, jf lov om universiteter og høgskoler § 3-9, 1. og 2. ledd. 

2. Kandidatens veileder skal ikke være intern sensor. 
3. Ved uenighet om karakter har ekstern sensor det avgjørende ord. 
4. Det enkelte fakultet, NFH avgjør om avdelingene skal ha en ordning der eksamenskommisjonen møter veileder til en samtale før sensurmøte. Veileder skal ikke delta i sensurmøtet, og således være med å fastsette karakteren. Ved behov kan eksamenskommisjonen be veileder om en skriftlig redegjørelse for veiledningsprosessen. 
5. I spesielle tilfeller kan fakultetsstyret gi dispensasjon fra punkt 2. 

Forslag til vedtak:

Styret slutter seg til universitetsdirektørens forslag til felles rutiner for utføring av sensur på avsluttende mastergradseksamener, slik dette er beskrevet i saksframlegget.

